Tappella fuq Facebook biex tixtri siġġu tar-roti
Tfajla ta' 23 sena tixtieq tkun aktar indipendenti bis-siġġu tar-roti li tuża, u għalhekk qed tappella għall-għajnuna fuq Facebook sabiex tiġbor fondi għall-siġġu ġdid. Ma' Newsbook.com.mt, Yanica Galea qalet li siġġu tar-roti ġdid ikun ifisser li tista' tipprattika l-isports hekk kif ikun magħmul għal persuna. S'issa inġabru kważi €900 minn €4,500. It-tfajla twieldet b'diżabilità u s-siġġu tar-roti li tuża bħalissa ilu għandha madwar 12-il sena. Spjegat li wieħed ġdid ikun eħfef biex iġġorru. Minkejja l-isfidi li esperjenzat, Yanica se tiggradwa mill-MCAST fil- Graphic Design and Interactive Media f'Diċembru li ġej. Yanica kompliet tgħid li tixtieq li aktar postijiet ikunu aċċessibbli, u li karozzi ma jkunux ipparkjati quddiem rampi. Bħal żgħażagħ oħra tal-età tagħha, tħobb il-mużika u ddoqq il-kitarra ma' band, kif ukoll tħobb tinvolvi ruħha f'attivitajiet biex tgħin lil min ikun fil-bżonn. Newsbook.com.mt tkellem ukoll ma' Vince De Bono l-fundatur tal-organizzazzjoni Back on Track, li ra l-post ta' Yanica fuq Facebook u li jixtieq li jirnexxilha tiġbor il-flus biex tixtri s-siġġu tar-roti. Sostna li diversi entitajiet bħal KNPD u l-MCCF, kif ukoll persuni oħra jistgħu jagħtu l-għajnuna meħtieġa, mhux f'dan il-każ biss, iżda wkoll lil min jeħtieġ xi tip t'għajnuna. Temm jgħid li "l-għajnuna tfisser tbissima fuq wiċċ imnikket", li kwalunkwe persuna jkollha bżonn f'żmien jew ieħor f'ħajjitha. Kull min jixtieq jgħin lil Yanica jista' jagħmel donazzjoni fil-kont bankarju: HSBC – IBAN MT52MMEB44749000000074099037050